بخصوص المجرم الي اغتال هشام الهاشمي ف هذا المجرم هو ضحية حاله حال هشام الهاشمي
منو المجرم ؟
شاب عراقي مرتب اسمه احمد الكناني متزوج وعنده طفل يخبل اسمه مصطفى وللانصاف اول ساعات من اعلان اعتقاله كان حسابه بالفيس مفتوح ودخلت عليه وقريت بوستاته وتعليقاته واجوبته على اصدقائه لاحظت انو هو ولد مرتب وواضح من تعليقات اصدقائه انو هو محبوب بينهم والولد يحشش ويضحك ويشاقه وياهم وهاي الجزئيات توضحلك انو هل انسان بالاصل هو يحب الحياة
هل انسان من كون علاقات الصداقة ومن تزوج وصار عنده طفل معناها لهنا هو ماشي بالطريق الصحيح كأي انسان طبيعي يصنع حياة هادئة ومستقرة
شنو الي دمر حياته لهذا الشاب ؟ الجواب الافكار الجديدة الي تبناها واعتمدها بعقله هي غيرت مسار حياته بشكل جذري وحولته من شاب مرتب واب وصاحب عائلة الى اداة لتنفيذ الجريمة
وشوفي اني كلت احمد الكناني هو " اداة لتنفيذ الجريمة " يعني بالاصل مو هو المجرم وانما تم استخدامه من قبل المجرمين
هذا الشاب واضح يحمل افكار دينية متطرفة وهاي الافكار مجابها من كعدات الكوفي ولا جابها من صالات السينما ولا جابها من السياحة بتركيا او ماليزيا او مصر ! هاي الافكار اكتسبها من " الحسينية "
ممكن الولد عنده التزام ديني اعتيادي وطبيعي حاله حال غيره ف كان يتردد على اقرب حسينية على بيته لغرض الصلاة وحتما بهاي الحسينية اما يكون اكو رجل دين متطرف تقرب منه وغسل دماغه بالتطرف او ممكن بالحسينية تعرف على اصدقاء متطرفين غسلو دماغه بهاي الافكار
بمكان ماهو شاب مرتب التزامه الديني على كد الصلاة والصيام وميأذي الناس ويساعد المحتاج ع قدر طاقته وهذا بحد ذاته جدا كافي لدخوله الجنة
قنعه رجل الدين او اصدقاء السوء انو هل شي مو كافي لدخوله الجنة ف لازم تصير متطرف وقاتل ومجرم علمود تكسب الجنة وبالاضافة للجنة بعض الامتيازات بالدنيا مثلا نخليك تصير قائد بالفصيل المسلح او نزيد راتبك او نزيد من احترامك وتقديرك بين المقاتلين كل ما يكون اجرامك اكثر ف انجرف هل مسكين بظلام هاي الافكار والنتيجة انتهت حياته وانسبت عائلته وشنو ذنب المسكينة زوجته والمسكين ابنه ؟
حرفيا مثل مصار ويه شبابنا الي صارو ويه داعش نفس قصة احمد هم شباب ممكن عدهم التزام ديني بسيط ع كد صلاة وصوم وهم جانو يترددون للجوامع وهناك قابلو رجل دين سني " داعشي او سلفي جهادي " وغسل دماغهم بسوالف الجهاد وذولة روافض وهل افكار العفنة وحولو الى اداة للجريمة والقتل وعشمو اذا تفجر نفسك تاخذ الجنة واذا تقتل اكثر تصير " امير " او نخليك بمنصب " الوالي " ونزيد راتبك ويزيد احترامك وتقديرك بين المجاهدين ف بهل قشمريات هاي يضحكون عليهم ويضيعون حياتهم
تدرين من صفنت بصور احمد الكناني خاصة الصورة الي حاط ابنه مصطفى بحضنه يوم ولادة ابنه شكد تأذيت بداخلي !
يا امي اني خسرت هوايه من الشباب بسبب رجال الدين ! هوايه من اخوتي ضاعت حياتهم بسبب رجال الدين الي حولو هل شباب اما ادوات تنفيذ جريمة لداعش او ادوات تنفيذ جريمة للحشد
بالحالتين داعش والحشد هم مشاريع قتل وجريمة منظمة ويستغلون هل شباب من الطائفتين ك وقود لنارهم
يعني انقهر على المتقول " هشام الهاشمي " الي اطفاله صارو ايتام ومرته ارملة وانقهر على احمد الي هم ابنه صار يتيم ومرته ارملة بالاخير هشام واحمد ثنينهم شباب عراقيين كان المفروض يعيشون حياة جيدة لولا رجال الدين
رجل الدين اخذ احمد الشاب الي عايش حياة مستقرة ودمر حياته وحوله الى اداة قتل وخلاه يقتل هشام الي هم كانت حياته مستقره وحلوه وانفجعت العائلتين